Liviu Ciobotariu e impresionat de un antrenor din Superligă: "S-a văzut impactul"
Liviu Ciobotariu (52 de ani) este în prezent liber de contract, după ce în debutul acestui sezon a antrenat Sepsi OSK.
Antrenorul a fost aproape de o revenire în Superliga României, fiind dorit de penultima clasată FC Voluntari, dar acesta a refuzat propuenrea venită din partea echipei pe care a antrenat-o între 2021 și 2023.
Din exterior, Ciobotariu a analizat lupta la titlu, dar și lupta pentru evitarea retrogradării, și este convins că FCSB este favorită pentru câștigarea primului titlu după nouă ani.
Liviu Ciobotariu, impresionat de Zeljko Kopic: "S-a văzut impactul"
"Ciobi" este impresionat și de impactul pe care l-a avut Zeljko Kopic în scurta perioadă petrecută la Dinamo și crede că fosta sa echipă se poate salva de la retrogradare.
"Favorită la titlu este FCSB, e clar, echipă care a avut evoluții foarte bune, exceptând acel meci cu Rapid. OK, nici Rapid, nici CFR Cluj, nici Craiova nu sunt ieșite din lupta la titlu, dar FCSB e favorită. Continuă să fie un sezon echilibrat.
Dinamo e într-o creștere, ca joc, ca rezultate. A fost foarte inspirată aducerea lui Kopic. S-a văzut impactul pozitiv, după 3-4 etape în care a reușit să cunoască liga internă. Dinamo se poate salva! Ca exprimare în joc, ca rezultate, este pe un drum bun, chiar dacă a pierdut la Sibiu", a spus Liviu Ciobotariu, potrivit GSP.ro.
Dinamo a pierdut primul meci din play-out-ul Superligii, scor 0-3 cu Hermannstadt, și este în continuare în "zona fierbinte" din campionat.
"Câinii" sunt pe locul 14, cu 15 puncte, la două distanță de salvarea directă de la retrogradare. În următoarea partidă din campionat, Dinamo o va întâlni pe Petrolul Ploiești, pe "Arcul de Triumf", pe 1 aprilie.
Urmăriți SPORT.RO și pe Google News